Dunya Pemerindang Tetap aktif taja enda tebilang
POPULARITI nya semina jereki sementara. Iya tau datai sereta lenyau sebarang maya. Populariti bepanggai ba lagu / album ke bisi ba maya nya. Populariti enda seratus persen nunjukka kualiti laban lagu ke popular enda semesti lagu ke bekualiti. Professor Dr. Dieter Mack nerangka lagu pop nya semua bansa muzik ke benung ngerembai seriris enggau pengerembai media audio-visual kenyau ari pun abad ke-21. Lagu popular ku iya suah dikaitka enggau ‘prestasi’ asil jual rikot iya, penuduk ba tangga tauka rating iya dipasang ba radio enggau pengelaku tikit ti dijual maya konsert artis rikot. Kelimpah ari nya, lagu popular mega suah diperitaka nengah media chelak enggau media elektronik. Betemu baru kitai ba ruang pemerindang ke minggu tu. Sekali tu kitai bekunsika berita ari siku ari penanyi lima seraban diri menyadi ke ngelar diri Maring’s 5. Simon Maring diatu gawa nyadi Pegawai Tadbir dan Diplomatik (PTD) ba Kementerian Pelancongan dan Kebudayaan Malaysia Putrajaya. Sebedau ngerikot album kompilasyen begulai enggau Maring’s 5, Simon Maring udah kala ngerikot lagu duet begulai eggau menyadi iya empu Juliana Maring ba lagu Pegai Teguh Tali Semaya. Lagu nya dirikot seduai iya ba Syarikat Irama Sibu dalam taun 2002 suba. Lagu nya mega kala nyadi ‘juara carta’ Rentak Ruai Cats FM lalu nyadi siti ari lagu ke pemadu lama beretan ba tangga carta nya. Pegai Teguh Tali Semaya mega udah mujur masuk final Anugerah Juara Rentak Ruai (AJARR) 2004. ALBUM – MARING’S 5 Dalam taun 2011, Simon Maring enggau empat iku menyadi iya ke bukai Juliana Maring, Lorenze Maring, Moreen Maring enggau Edwin Maring udah mujur ngeluarka siti album kompilasyen Begulai Sejalai ari baruh kompeni rikot Begulai Sejalai Production (BSP). Album kompilasyen nya nerima sambut ti chukup badas ari peminat lagu Iban lalu mujur ngangkatka nama sida menyadi sebaris enggau nama artis popular Iban ke bukai. Entara lagu ke bisi ba album Begulai Sejalai nya Enda Betah (Juliana Maring), Asi Udah Nyadi Bubur (Simon Maring), Mutus Ati (Moreen Maring), Andal (Edwin Maring), Menalan Sunyi (Lorenze Maring), Merinsa (Moreen Maring), Pesan Ngagai Anembiak (Simon Maring), Kemari (Lorenze Maring), Sanggup Nebang Sanggup Ngesan (Edwin Maring) enggau Begulai Sejalai (Maring’s 5). Dalam taun 2012, BSP udah mega mujur ngeluarka album solo Juliana Maring. ‘THE SINGING PTD’ Kelimpah ari belagu, Simon Maring mega chakah ba pengawa main asal enggau aktiviti pemerindang ke bukai. Berindik ari pengawa ti dikemeranka iya diatu, Simon Maring selalu bisi peluang nyadi pengari menua Malaysia ba aum tauka ba penemuai ngagai mayuh bengkah menua nyengkaum Australia, Thailand, Indonesia, Mexico enggau Amerika. Kelimpah ari nya, Simon Maring mega udah dipaduka perintah Malaysia  nyadi Penyanding Penemu (subject matter expert) ba Kementerian Belia dan Sukan ungkup bidang main asal ba langgur pemansang Transformasi Nasional (TN50). “Taja pan aku enda tentu aktif ba pengawa belagu baka artis kitai Iban ke bukai di Sarawak tang aku nemu nama utai ti nyadi ba industri. Iya ti bendar ati aku enda kala ngelengka lagu Iban taja enda aktif. Di Semenanjung ditu aku sigi suah enggau orang ba pengawa belagu. Iya ti bendar aku sigi agi aktif belagu lalu nya meh kebuah kadang-kadang bala bakih ke sama gawa enggau aku nundi sereta ngumbai aku ‘The singing PTD’”, ku Simon Maring nyaut tanya keterubah ba randau kami duai. ALBUM BARU  Ditanya nama perambu iya ba taun ti deka datai, Simon Maring madahka iya udah bisi langgur deka ngeluarka album baru. Taja pan pia ku iya, album nya ila nyangka album single lalu tau mega album penuh enti sema bisi jereki. “Aku sigi udah bisi niat ba deka ngeluarka single tauka album solo kediri empu. Aku ngasai udah datai ba timpuh endur aku aktif baru ba dunya pemerindang kelebih agi ba lagu kitai Iban di Sarawak. Besampi meh ke pemujur aku. Ba aku, semua pekara ba pengawa rekoding, ngaga lagu, muzik enggau pekara bukai ukai nyadi penanggul. “Kebuah pia laban Begulai Sejalai Production (BSP) udah bisi ‘music programmer’ enggau komposer kediri empu. Taja pan munyi nya, ukai reti kami enda beguna tauka enda pechayaka orang bukai laban ba dunya pemerindang kitai patut mayuh kaban,” ku iya. Ba album Begulai Sejalai Maring’s 5, semua sepuluh iti lagu digaga sida iya empu. Semua muzik ba album Begulai Sejalai Maring’s 5 nya mega sereta enggau album solo Juliana Maring digaga Ameria Evan @ Abon. Nama Abon nyangka jarang-jarang didinga di Sarawak laban iya gawa di Johor. Taja pan pia, Abon diatu udah mindah gawa ke Miri; gawa nyaga penerebai bilun. Juliana Maring mega diatu sama udah gawa  di Miri lalu udah mupuk dikangauka orang belagu ba mayuh bengkah tempat di Miri, Bintulu enggau Tatau.  Ngenang langgur album baru iya ti deka datai, Simon Maring madahka diatu iya benung ngumpul lagu ari mayuh komposer. “Enti ulih aku enggai bepanggai ba siku komposer aja laban aku nguji deka mai mayuh  bansa rentak lagu; lagu sera baru. Ba aku, siku komposer semina pakar ba sebengkah tauka siti genre lagu aja.  Enti kitai ngubah sera enggau genre lagu diri, kitai patut ngiga komposer ke bebida; enda bepanggai ba siku komposer aja,” ku Simon Maring madahka gaya perambu ba album iya ti deka datai. PESAN & TERIMA KASIH Ba randau kami duai kepenudi, Simon Maring arap mayuh agi nembiak rebak baru ulih mantaika pengelandik diri belagu tauka bemain muzik. “Aku arap mayuh agi nembiak kitai bansa Iban berani ngayanka pengelandik diri. Pengelandik ke bansa nya ulih mai kitai nyadi mensia ke lebih menyana sereta beguna. Iya mega ulih mai kitai bejalai ngagai tempat ke lebih jauh; dalam tauka luar nengeri. Ngena peluang tu aku enggai enda meri besai terima kasih ngagai semua DJ Radio ke udah masang lagu aku enggau Maring’s 5 ari ngelamatu ti udah. Terima kasih mega ngagai raban pengarang berita enggau bala pangan ke semampai nyukung aku. “Sukung mega artis kitai ke bukai laban semina ngena chara besukung pangan diri industri muzik kitai Iban ulih ngerembai badas sereta ulih mai penguntung ngagai semua,” ku Simon Maring ngujungka randau kami duai. Dikarang : Mr Tubai Pengerindu 
See author's posts
